นายกรัฐมนตรีพอใจ จำนวนผู้ติดเชื้อและผู้เสียชีวิตลดลงอย่างต่อเนื่อง เป็นสัญญาณที่ดีในการเปิดประเทศอย่างปลอดภัย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พอใจสถานการณ์การระบาดของโรคโควิด-19 ในประเทศไทย วันนี้จำนวนผู้ติดเชื้อและผู้เสียชีวิตลดลงอย่างต่อเนื่อง นับเป็นสัญญาณที่ดีในการเปิดประเทศอย่างปลอดภัยตามนโยบายของรัฐบาล โดยสัปดาห์ที่ผ่านมามีจำนวนผู้ติดเชื้อต่ำสุดและมีจำนวนผู้เสียชีวิตลดลง คาดว่าค่าเฉลี่ยของผู้ติดเชื้อและเสียชีวิตจะลดลงมาเรื่อยๆขอให้ประชาชนระมัดระวังป้องกันตนเองและปฏิบัติตามมาตรการ DMHTTA ส่วนประชาชนที่ยังไม่ได้รับการฉีดวัคซีนสามารถติดต่อโรงพยาบาล หรือสถานฉีดวัคซีน เพื่อขอรับการฉีดวัคซีนได้ เพื่อลดความรุนแรงของโรคโควิด-19 และลดโอกาสเสียชีวิตได้ ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 กุมภาพันธ์ - 11 ธันวาคม 2564 รวม 97,321,750 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 49,901,591 ราย ผู้ได้รับวัคซีนเข็มที่ 2 สะสม 43,297,863 ราย และผู้ได้รับวัคซีนเข็มที่ 3 สะสม 4,122,296 รายโฆษกประจำสำนักนายกรัฐมนตรี กล่าวอีกว่า สถานการณ์โรคโควิด-19 สายพันธุ์ "โอมิครอน" ในประเทศไทย ขณะนี้ได้รับการยืนยันแล้ว 4 ราย ได้แก่ ชายชาวอเมริกันเดินทางมาจากประเทศสเปน และหญิงชาวไทยที่เดินทางกลับมาจากไนจีเรีย 2 ราย ส่วนรายที่ 4 เป็นชายไทยเดินทางกลับมาจากประเทศดิอาร์ คองโก สำหรับประเทศไทยยังไม่พบผู้สัมผัสติดเชื้อจากภายในประเทศ